runetrust/blame-folketinget-dk huggingface dataset:
Frank Aaen (EL), 2009-03-10:
Men den lov, som man nu administrerer efter, er ikke vedtaget af Folketinget, den er ikke godkendt af dronningen, og den er ikke kundgjort for nogen, og derfor vil jeg bare stille det helt enkle spørgsmål til skatteministeren: Er det, som et flertal i Folketinget er i gang med, ikke en overtrædelse af grundloven?
Mogens Lykketoft (S), 2001-05-17:
Og det er virkelig interessant, og det er meget positivt, og det er en stor udfordring, hvordan et sådant samarbejde om at varetage de opgaver, der kun kan løses fornuftigt i fællesskab, kan udformes, så det har beslutningskraft med så mange medlemmer, som EU vil få i løbet af en årrække.
Rosa Lund (EL), 2013-11-12:
Lad mig da så bare lige her til sidst sige, at det da er dejligt, at VKO har fået lidt af deres kærlighed til de frie skoler tilbage, når man tænker på, at de i 2010 med genopretningspakken faktisk var ansvarlige for nogle ret store besparelser, som skolerne kan mærke i dag.
Aage Frandsen (SF), 2000-04-13:
Det, som for vores vedkommende har været vigtigt i den her forbindelse, var for det første, at man fik en lovgivning, som er mere håndterlig i forhold til, at der hele tiden sker forandringer, og at vi derfor også i højere grad får nogle generelle ting ind, men selvfølgelig på den anden side heller ikke så meget, at vi giver nogle bemyndigelser, som man så juridisk måske ikke rigtig kan retsforfølge efterfølgende.
Line Barfod (EL), 2007-10-03:
Mit indtryk er, at rigtig mange ældre gerne vil have lov til selv at bestemme, hvornår de skal sove; gerne vil have lov til selv at bestemme, hvad de skal have at spise; gerne vil have lov til selv at bestemme, hvilket tøj de skal have på, hvornår de skal have det på osv.
Frode Sørensen (S), 2001-03-27:
Modellen tager udgangspunkt i, at en ejer, der sætter sin bolig til salg, altid må acceptere, at der kan gå en vis periode fra det tidspunkt, hvor rådigheden over ejerboligen er endelig opgivet - dette er tilkendegivet ved ejerens dispositioner - og indtil man slipper for ejendomsværdiskatten.
Keld Albrechtsen (EL), 1999-05-11:
Det er også derfor, at den midterste pind i forslaget jo ganske enkelt er den danske undtagelse, som dermed fastslås, og hvor konsekvenserne gøres klare i de næste to pinde, således at der ikke kan ske noget fifleri. Så jeg takker for hr. Thulesen Dahls tilkendegivelse.
Kirsten Jacobsen (FRI), 2000-01-11:
Når jeg tillader mig at sige det, er det faktisk, fordi jeg har fulgt ret godt med på det her område i de sidste 10 år, og det er umuligt at have det overblik; vi er nødt til at stoppe op en gang imellem og se på, hvad det er, vi har sat i gang, inden vi bare giver los.
Peter Skaarup (DF), 2021-02-09:
Der vil jeg så godt spørge hr. Søren Søndergaard, om ikke hr. Søren Søndergaard også er enig i, at selv om en ødelæggelse beløber sig til under 15.000 kr., så kan den faktisk godt være meget værre, end de nuværende strafferammer giver mulighed for, fordi der giver man jo kun mulighed for bøde, hvis ødelæggelsen beløber sig til under 15.000 kr.
Dennis Flydtkjær (DF), 2021-01-14:
For i dag er det jo sådan, at hvis man kommer på et hotel og har restaurationsregningen indbefattet i det, jamen så er der en opgave for virksomheden i at skulle splitte de ting op, for restaurationsbesøget giver kun 25 pct. momsfradrag, men hotellet har så en højere sats.
Per Clausen (EL), 2012-04-20:
Det har jeg også forstået af lovforslaget og på ministeren at sådan bliver det, men for at være helt sikker på, at vi har forstået det rigtigt, vil vi selvfølgelig spørge ind til det med udgangspunkt i de synspunkter, der er fremført af Advokatrådet, for det synes vi faktisk er en vigtig ting.
Svend Auken (S), 2000-02-23:
Når Domstolen har slået fast, at et land ikke - som hr. Albrechtsen jo rigtigt var inde på det før - er berettiget til at anvende reglen, før grundlaget er bekræftet af Kommissionen, er det selvfølgelig helt afgørende, at Kommissionen ikke bare ved ikke at svare eller ved passivitet i øvrigt kan forhindre et land i at anvende de nationalt strengere regler.
Karina Lorentzen Dehnhardt (SF), 2022-02-22:
Vi mener ikke, at der bør gives et meget stort antal dispensationer til pengestærke udenlandske statsborgere og udenlandske selskaber, så de kan investere i sommerhuse i Danmark uden at have opfyldt bopælspligten på 5 års fast bopæl i Danmark, som loven foreskriver.
Benedikte Kiær (KF), 2013-05-31:
Så det fremstår for mig at se helt klart, som om man mener, at nogle af de reformer, som netop skulle gå ind og hjælpe nogle af dem, som virkelig har behov for hjælp, kommer ind under den hat, hvor der er de her stadig større sparekrav, og det kan jeg ikke forstå.
Knud Erik Kirkegaard (KF), 2001-04-19:
Den nuværende regering har på arbejdsmiljøområdet gennemført en række ting, som har ødelagt partssamarbejdet omkring arbejdsmiljøet i Danmark, startende i 1997 og senere fulgt op med en række eksempler på vedtagelser her i Folketinget, som har været af, ja, nærmest grotesk karakter.
Villy Søvndal (SF), 2003-03-12:
Jeg håber ikke, det gav den socialdemokratiske ordfører problemer, men det er jo spændende at læse mange af de tanker, som jeg selv var med til at skrive, og som kan læses i den mindretalsberetning, vi afgav til kommissionen sidst om værnepligt, hjemmeværnet, specialisering osv.
Marianne Jelved (RV), 2020-06-11:
Eftersom vores ordfører, hr. Andreas Steenberg, ikke kan være til stede, skal jeg have æren af at fremføre følgende synspunkter: Med udgangspunkt i et bønnekald i Aarhus fremfører Nye Borgerlige et ønske om et forbud mod, og jeg citerer, »islamisering af Danmark«.
Per Clausen (EL), 2008-05-08:
Jeg vil sige om de øvrige elementer i Socialdemokraternes forslag, at i hvert fald det, der handler om, at der er mennesker, som har sundhedsforsikringer, som går foran i køen, og hvor indtægten for speciallægen derfor er større, har vi jo sådan set kun et sted fra, nemlig fra speciallægerne selv.
Lone Loklindt (RV), 2012-12-18:
Jeg lagde mærke til, at DF ikke mener, at det er realistisk med en nulvækst frem til 2020, og jeg lagde også mærke til, at ordføreren havde et vist håb i stemmen, da han sagde, at Venstres udgangspunkt var nulvækst, men at det måske ikke var nødvendigt, at det blev nulvækst.
Kaare Dybvad Bek (S), 2024-10-24:
Der er ikke noget krav i international ret om, at man skal have den type af opholdstilladelse alene på grund af udsendelseshindringer, og der er i perioden fra 2016 til og med tredje kvartal af 2023 i alt blevet givet 18 af disse opholdstilladelser.
Jakob Sølvhøj (EL), 2018-11-30:
Er ordføreren ikke enig i, at vi ikke kan lade gymnasieområdet alene regulere af markedsmekanismer, men at vi er nødt til at finde en eller anden vej, sådan at vi indskrænker den enkeltes individuelle ret til selv at vælge i et eller andet omfang, fordi fællesskabets interesser tilsiger, at vi er nødt til at handle?
Lars Løkke Rasmussen (V), 2009-10-08:
Så er der hele spørgsmålet om biler og underfinansiering, og fru Helle Thorning-Schmidt gjorde sig sådan lidt lystig over, at det da godt kunne være, at det ikke hang sammen, men at det kom det til efter 5 år, og det var da helt anderledes end regeringens.
Pia Adelsteen (DF), 2013-10-08:
Jeg er ikke kandidat eller noget som helst, det her er rent faktisk noget, der kommer fra hjertet af, fordi jeg synes, at EU blander sig for meget, og fordi der sidder fem partier herinde i Folketinget, deriblandt ordførerens eget, som siger ja til alt, hvad der kommer fra EU.
Jesper Petersen (S), 2020-10-08:
Men med hensyn til selve opfordringen om at forsøge at mindske de krav vil jeg sige, at det vil vi da også gerne have sker helt generelt i vores politik og på andre områder, ligesom kommunerne selv har muligheden for at skrue ned for deres kommunalt besluttede krav til institutionerne, og det er da en opfordring, som vi godt kan give sammen.
René Skau Björnsson (S), 2001-01-17:
De ældre og de pårørende skal sikres en bedre mulighed for at blive hørt og indgå i drøftelser om veje til mere tryghed og kvalitet på plejehjem m.v. Jeg kan forstå, at det er et af de mere konkrete initiativer, som er indeholdt i socialministerens forslag til at styrke tilsynet på plejehjemsområdet, som bliver fremsat her i slutningen af måneden.
Margrethe Vestager (RV), 2005-10-11:
Kernen i det var, at én ting er at sige, at det her drejer sig om 1,5 pct. af budgettet, og sige, jamen det er jo ikke så meget – det tror jeg ikke nogen her vil synes er særlig meget – en anden er at forholde sig til, hvad det kommer til at betyde for de enkelte forældre for deres skolevalg de steder i landet, hvor en lang transportvej er en nødvendighed på grund af geografien.
Helena Artmann Andresen (LA), 2024-11-01:
Det gælder hjælp til ældre medborgere, patienter på hospitalerne og mennesker med fysiske og psykiske handicap, og derfor er vi i Liberal Alliance også gået med til nogle meget lukrative betingelser for amu-kurser inden for social- og sundhedsområdet, som gør, at personer, der har en videregående uddannelse, får en brugerbetaling på 0 kr. og kan få veu-godtgørelse samt tilskud til befordring, kost og logi.
Jan E. Jørgensen (V), 2013-10-23:
Jeg gør også ministeren opmærksom på, at jeg jo ikke står alene med det her synspunkt; ministeren har jo også fået en henvendelse fra Københavns Borgerrepræsentation – hvor hans partifæller jo som bekendt sidder på magten – som udtrykker dyb bekymring for den her disposition.
Jens Rohde (V), 2003-01-21:
vil jeg sådan set også blot henvise til redegørelsen, hvor der står at læse om købet af gårdene på side 4, 5 og 6. Til hr. Kristen Touborg: Det er fuldstændig korrekt, at der ikke foreligger denne landinspektørattestation, eller hvordan vi lige skal sige det, for landinspektøren har jo endnu ikke har kunnet attestere, eftersom skødet ikke er tinglyst.
Michael Aastrup Jensen (V), 2012-06-11:
Det gør det helt klart, og det gør også indtryk på mig, at vi har en lang række lande og ikke mindst eksperter i, hvordan diplomati virker, som siger, at flere fremtrædende EU-lande og flere fremtrædende EU-personligheder havde opbygget et boykotmønster mod Ukraine, og at når et formandskabsland som Danmark går imod det mønster, er det med til at hive luften ud af det boykotmønster, som var, og som også havde ført til synlige resultater.
Pernille Rosenkrantz-Theil (S), 2020-10-30:
Jeg syntes egentlig, at det var den rigtige vej frem, at vi ret hurtigt rykkede på det, og at vi så nu giver os den tid, der skal til for at få landet en ordentlig aftale i forhold til det lidt mere langsigtede, som vi, da vi lavede trepartsaftalen tilbage i maj, lavede pejlemærker for.
Joachim B. Olsen (LA), 2013-01-16:
I lyset af, at det i pressen har været fremme, at regeringen ikke har gjort sin holdning op til en liberalisering af apotekervæsenet, kan ministeren da oplyse, hvorfor det skulle være problematisk at udvide kredsen af folk, der kan eje apoteker, så længe den faglighed, medicinkunderne møder, ikke svækkes?
Morten Helveg Petersen (RV), 1998-12-15:
For Det Radikale Venstre er den fulde og frie konkurrence selvfølgelig vigtig, ligesom det er vigtigt at gøre sig tanker om forbrugerbeskyttelse med henblik på at undgå misbrug, men en af pointerne ved lovforslaget er jo, at i det øjeblik, man går ind og forholder sig til handel på nettet, får forbrugerne på lang sigt mulighed for at vælge forskellige sikkerhedsstandarder i forbindelse med handel på nettet og så betale de transaktionsomkostninger, det måtte medføre at gennemføre en handel med fuld sikkerhed eller eventuelt lidt mindre sikkerhed.
Karina Lorentzen Dehnhardt (SF), 2025-01-28:
Og hvis man har de her bekymringer i forhold til at give medlemshvervninger frit, kan jeg ikke forstå, at man så ikke bare beder om at få en godkendelse i Indsamlingsnævnet for dem, som lige præcis gerne vil hverve faste støtter på den her måde.
Frank Jensen (S), 2001-10-24:
Med hensyn til holdninger: Hvis holdningerne udmønter sig i forhånelse og forfølgelse, kan man også straffes efter dansk straffelov, nemlig efter straffelovens § 266 b, der populært kaldes racismeparagraffen, og jeg går ud fra, at hr. Albrechtsen også er enig i, at det skal vi også opretholde.
Dan Jørgensen (S), 2021-03-11:
Det foreslår jeg også at vi selvfølgelig får uddybet i udvalgsbehandlingen, men det, jeg bare vil understrege, er, at når vi taler om monopolvirksomhed, er det altså ret nødvendigt, at vi har en uafhængig myndighed, som kan gå ind og sikre, at de ting, der foregår, så også foregår efter fællesskabets interesser.
Kristian Pihl Lorentzen (V), 2012-03-20:
Men når man så skal bruge milliarden, vil jeg spørge hr. Kim Christiansen, om han er enig, når førende forskere peger på, at det, der betyder noget, hvis man virkelig vil rykke bilister over i den kollektive trafik – altså den del af dem, der har mulighed for det, for som sagt er der rigtig mange, der overhovedet ikke har mulighed for det – er kvaliteten, det er den, der tæller.
Frank Aaen (EL), 1997-10-23:
Det kunne f.eks. være Århus Kommune, som mener, at de har brug for 200 ekstra hjemmehjælpere, og så får de fra denne jobbank tildelt 200 x 150.000 kr. svarende til dagpengebesparelsen og den ekstra skat, staten sådan ungefær får ind, når folk bliver ansat i rigtige job i stedet for at få arbejdsløshedsdagpenge. En sådan ordning vil være en overskudsforretning for staten, fordi indtægterne vil overstige det, som det koster, hver gang man skal give de her penge til en kommune.
Sophie Løhde (V), 2010-05-31:
Først og fremmest vil der som hidtil være mulighed for, at kommunerne kan sætte skatten op, men det forudsætter som sagt, at andre sætter skatten tilsvarende ned, og det morsomme er jo, at Socialdemokraterne sådan set har erklæret, at de er fuldstændig enige med regeringen i det udgangspunkt.
Steffen W. Frølund (LA), 2024-01-24:
Det er: Hvis der er et net, man har lyst til at komme på det, der i øvrigt er kapacitet i forhold til nettet, man gerne vil etablere det, man får lov til at tilslutte sig det, og man så møder en flaskehals, så – dér – indtræder vores beslutningsforslag.
Lars-Christian Brask (LA), 2024-01-18:
Jeg taler også lidt af egen erfaring som involveret i virksomheder, der leverer til verdensledende organisationer i høreapparatsindustrien og vindmølleindustrien, og selv om vi kun leverer en lille del af deres samlede produktion, kan jeg sige, at de i hvert fald betaler til tiden, og vi er små og mellemstore virksomheder i de her tilfælde, jeg snakker om.
Sophie Hæstorp Andersen (S), 2003-04-10:
Det, jeg har forstået, er, at hvis man ansøger et videnskabsetiske komitésystem om at benytte en celle, altså et befrugtet æg, til forskning, vil den tilladelse, som man inden for det videnskabsetiske system giver i forbindelse med den celle, også gælde for de stamcellelinjer, der senere hen skal forskes med, således at der ikke senere hen skal ansøges om selvstændig godkendelse til nye forskningsprojekter på den selvsamme stamcellelinje, der måtte komme fra det befrugtede æg, som der oprindelig blev søgt tilladelse til.
Mattias Tesfaye (S), 2020-05-13:
Vi overvejer løbende i regeringen, om der er behov for at justere de her indrejserestriktioner, og som led i den her gradvise genåbning af Danmark er de også blevet lettet, f.eks. sådan at besøg fra ægtefæller, faste samlevere, børn og forældre generelt skal anses for et anerkendelsesværdigt formål.
Louise Brown (LA), 2025-02-21:
Så for at opsummere stemmer vi nej til L 26, altså at ændre ugegrænsen fra 12 til 18, men vi stemmer ja til L 127, altså abort uden forældresamtykke for 15-17-årige, og vi stemmer ja til L 128, altså et nyt abortnævn.
Tove Videbæk (KRF), 2002-11-08:
Aftalen indebærer bl.a. takstreduktion på 40 mio. kr., f.eks. skal børn op til 11 år kunne sejle gratis; overfarten til Ystad med hurtigfærge gøres permanent; der etableres en kombineret passager- og godsoverfart mellem Rønne og Køge, hvor der også vil være køjepladser til rådighed.
Anne-Marie Meldgaard (S), 2003-03-27:
Jeg hørte ikke rigtig Venstres ordfører svare mig på spørgsmålet om, hvorvidt Venstre vil være med til at ændre på reglerne, hvis det nu viser sig, når vi får tallene ude fra kommunerne, at det ikke er udgiftsneutralt, og at kommunerne kan påvise, at det koster dem mange penge i ekstraudgifter, supplerende ydelser osv. til de mennesker, som er kommet på starthjælp.
Flemming Damgaard Larsen (V), 2004-02-18:
Da vi lavede ændringen for 2 år siden, var Danske Busvognmænd jo stærkt inde i billedet med deres synspunkter, og de synspunkter, som Danske Busvognmænd gav udtryk for, er ikke fuldt ud, men i høj grad dem, der også blev indført i den lovgivning, der blev lavet for 2 år siden.
Stén Knuth (V), 2021-02-10:
Vil ministeren kommentere det sidste afsnit i det notat, som Institut for Menneskerettigheder har sendt til Folketingets Social- og Indenrigsudvalg – det hedder Ældreudvalget nu, ikke? – i starten af februar 2021 vedrørende udspillet »Børnene Først«, om, at adoptioner kun kan ske, hvis det er foreneligt med Den Europæiske Menneskerettighedskonvention?
Tom Behnke (KF), 2006-11-24:
Da den konservative ordfører, hr. Jakob Axel Nielsen, desværre ikke kan være til stede under det her punkt på dagsordenen, har jeg lovet at sige følgende: Vi Konservative er meget glade for dette lovforslag, også selv om det jo er velkendt, at vi er varme tilhængere af kontanthjælpsloftet.
Naser Khader (KF), 2017-02-24:
Derfor er jeg også godt tilfreds med, at vi her i salen får lejlighed til at diskutere emnet, som vi har gjort hidtil, for vi skal sikre os, at det bliver så svært som overhovedet muligt at være indbrudstyv i Danmark, og vi skal sikre os, at hjemmet kan være vores tryghedsbase; man skal være tryg i sit eget hjem.
Michael Aastrup Jensen (V), 2015-04-08:
Vi skal nu behandle kulturministerens lovforslag om, at de såkaldte DAMD-data – dvs. de meget personfølsomme data, som igennem en årrække er blevet indsamlet ulovligt fra de forskellige lagre og så er endt i den her store database, som ligger i Sydjylland – skal gemmes i Rigsarkivet, sådan at man fremover om mange år vil kunne bruge dem i forskningsøjemed.
Bjarne Laustsen (S), 2003-12-17:
Jeg tror, at alle, der er til stede her i salen, har oplevet, at hr. Jens Rohde var lidt småsur, og nu skulle det så betyde noget, at man kommer langt udefra og er valgt helt oppe i Skagen, et af de dejligste steder i landet, eller er oppe fra Birkelse, eller hvor man nu bor henne.
Pernille Rosenkrantz-Theil (S), 2017-05-30:
Den blinde vil jo gerne have arbejde og synes, det er enormt attraktivt at komme ud på arbejdsmarkedet, har kæmpet i årevis for at få lov til det, har i øvrigt bakket op for rigtig manges vedkommende om den førtidspensionsreform, der gjorde, at man ikke bare parkerer blinde, men at man faktisk bliver ved med at opfatte blinde som nogle, vi gerne vil have ind på arbejdsmarkedet.
Peter Skaarup (DF), 2020-12-11:
I Dansk Folkeparti er vi selvfølgelig, havde jeg nær sagt, med på, at man skal fortsætte den lovgivning, som vi selv som parti var med til at presse den tidligere regering til at lave, og det var jo affødt af det, som flere talere har været inde på her, nemlig at vi så et stort menageri af østeuropæiske romaer og andre, der opholdt sig i specielt de større danske byer som København, Aarhus og Vejle.
Lars Løkke Rasmussen (V), 2010-01-13:
Jeg sagde, at jeg tror, det var uvant for de politiske ledere, jeg refererede til, at de på en international konference måtte opleve, at de selv skulle sidde i et politisk gruppearbejde, udvalgsarbejde, for at få skabt en aftaletekst – og man kan altså lytte efter efterfølgende; man kan få det på bånd –
Sólbjørg Jakobsen (LA), 2023-10-05:
Men der er mennesker i klemme i systemet, som tror, at det måske lige pludselig kommer til at ændre sig drastisk, og der er mennesker, der arbejder i systemet, som gerne vil gøre deres allerbedste i det her meget svære system, og som er bange for, om de mister deres job.
Anne-Marie Meldgaard (S), 2008-04-02:
Nu var det sådan set ikke lige helt ligestillingsudvalget, jeg tænkte på, for jeg ved godt, hvem det er, der bestemmer det, men det var mere pensionsområdet, som jeg i hvert fald for modne kvinder synes er et meget, meget vigtigt område at få med ind i den diskussion, der skal være.
Pia Christmas-Møller (KF), 1998-10-08:
Må jeg ikke godt sige til spørgsmålet om årsindkomstberegning og i det hele taget dagpengesatser: Det er da ikke nogen hemmelighed, at Det Konservative Folkeparti gerne ser, at de mennesker, der har været i a-kassesystemet og på arbejdsmarkedet i mere end 5 år, skal have mulighed for at få en lidt højere dækning i det første års tid end andre.
Rosa Lund (EL), 2021-04-19:
Vi ved jo, at straffeloven i dag har svært ved at håndtere kriminalitet, der sker på nettet, og jeg tror desværre, at en stor del af dominansvolden er, at det er den ekstra ydmygelse, der ligger i, at det bliver delt og delt igen og igen, det er jo for offeret det samme som at opleve overfaldet en gang til, hver eneste gang det bliver delt.
Kaare Dybvad Bek (S), 2020-03-11:
Men det er jo sådan, at det med det udkast til lovforslag vedrørende karensperioden, som er sendt i offentlig høring den 21. februar, er præciseret, at undtagelser fra karensperioden gælder ved omdannelse fra andelsboligforening og ved alle senere videresalg.
Frank Aaen (EL), 1999-01-21:
I dag kunne der jo, hvis Socialdemokratiet, SF, De Radikale og måske CD ønskede det, skabes et flertal for, at vi skulle have en 100 pct.s regulering af alle overførselsindkomster, sådan at pensionister og arbejdsløse ikke falder bagud i forhold til andre grupper.
Lars Løkke Rasmussen (V), 2013-12-18:
Jeg ved godt, at en regering skal glæde sig over det, der er fyldt i glasset, havde jeg nær sagt, og at en opposition skal påpege det, der mangler, men vi er nødt til at blive enige om en ting, som jeg synes har været fraværende i debatten her i dag, og det er, om glasset grundlæggende er fuldt, eller om Danmark fortsat er udfordret.
Inge-Lene Ebdrup (V), 2002-03-21:
Jeg ved, der er lavet en film om det hos BL, og det er altså noget, man er begyndt at tale om og begynder at tage alvorligt, at her ligger der en opgave, der skal løftes, og det var egentlig bare det, jeg ville spille ind med og opfordre til, at man gør noget ved.
Lars Boje Mathiesen (NB), 2021-09-09:
Det, vi i Nye Borgerlige helt konkret har foreslået, er f.eks., at man tager det væk fra det kommunale, hvor der ikke er den rigtige incitamentsstruktur, og så rykker det over i f.eks. en vouchermodel, så man kan spille ind på det, og så bliver det først udbetalt, når folk f.eks. har været i varig beskæftigelse i 6 måneder, altså så bliver den bonus udbetalt til de firmaer og de folk, som har hjulpet en til at komme i arbejde – altså et no-cure-no-pay-system på den måde.
Egil Møller (DF), 1998-10-27:
Endelig er det lovforslag nr. L 22, der er til første behandling, og det åbner mulighed for at dispensere for kravet om dansk indfødsret som betingelse for at føre danske handels- og fiskeskibe, herunder også skibe registreret i Dansk Internationalt Skibsregister. Da skibsføreren blandt andet er tillagt beføjelser til at udøve politimæssig myndighed om bord på skibet, vil det være helt naturligt at bibeholde bestemmelsen om dansk indfødsret. Et enkelt spørgsmål til ministeren: Såfremt en enkelt organisation som høringsberettiget om adgangen til at dispensere fra dansk indfødsret ikke anbefaler dette, vil det så automatisk medføre, at kravet til dansk statsborgerskab opretholdes?
Ole Stavad (S), 2003-05-27:
Som jeg oplevede det, afviste indenrigsministeren meget kontant forslaget og afviste begge elementer i forslaget, gik endda så langt, at han kaldte det, at man ville sætte en forholdsvis høj indtægtsgrænse, for at pensionister har ret til at indefryse deres ejendomsskatter, for en heksejagt på ældre medborgere.
Tove Videbæk (KD), 2003-11-21:
Det lyder jo egentlig fornuftigt nok, men problemet er, at denne nye bestemmelse, selv om den bare virker som en lille bitte teknisk ændring, vender den tunge ende nedad, idet forslaget vil gøre det vanskeligere for lavindkomstfamilier at få del i den viden og uddannelse, som følger af alle de it-muligheder, der findes i dag.